   لنڊن (شوبز نيوز) ڊراما سيريل ”سنو چندا“ ذريعي شهرت ماڻيندڙ اداڪارا اقرا عزيز ياسر طرفان شادي جي آڇ ڪرڻ ۽ پنهنجي نجي زندگي بابت اهم رازن تي پردو کڻي ڇڏيو. لڪس اسٽائل ايوارڊز جي تقريب دوران ياسر حسين اقرا عزيز کي شادي جي آڇ ڪري سوشل ميڊيا تي هڪ نئين بحث جي شروعات ڪري ڇڏي آهي. ڪجهه ماڻهو  ياسر کي سڀني جي سامهون شادي جي آڇ ڪرڻ تي تنقيد جو نشانو بڻائي رهيا آهن ته ڪن جو چوڻ آهي ته اقرا ۽ ياسر اهو سڀ ڪجهه ڄاڻي واڻي ڌيان حاصل ڪرڻ لاءِ ڪيو آهي. ان حوالي سان پرڏيهي خابرو اداري کي انٽرويو ڏيندي اقرا عزيز چيو ته شادي جي آڇ بابت مونکي اڳ ۾ ڪا به خبر نه هئي، ان ڪري منهنجو رد عمل به عام ڇوڪريءَ کان مختلف نه هو. اهو سڀ اوچتو ٿيو، تنهنڪري آئون شروع ۾ حيران ٿي ويس ۽ وساري ويٺيس ته منهنجي ڀر ۾ ڪير ويٺو آهي، ڪيترا ڪئميرا ڏسي رهيا آهن پر اهو وقت مون لاءِ گھڻو اهم هو. ايوارڊ تقريب دوران شادي جي آڇ بابت سوشل ميڊيا تي ٿيندڙ تنقيد بابت اقرا عزيز چيو ته مونکي اهو سڀ ڪجهه خراب ناهي لڳندو، ڇو جو ماڻهن جي نظرن جي آڏو رهڻ جو فيصلو منهنجو هيو. تنقيد کان هٽي ڪري جڏهن ماڻهو اسان کي پيار ڪندا آهن ته اسان لاءِ سٺا لفظ به استعمال ڪندا آهن ۽ اسان سان گھڻي محبت ڪندا آهن. تنهنڪري جيڪڏهن مداح اسان تي ٿوري تنقيد ڪن ٿا ته مونکي خراب ناهي لڳندو. هن چيو ته آئون ياسر حسين سان ملڻ کان اڳ گھڻي شرميلي هيس پر جڏهن آئون ياسر سان مليس ته آئون ان کان گھڻو ڪجهه سکيو ۽ هاڻي آئون هڪ پر اعتماد ڇوڪري آهيان ۽ آئون شادي جي آڇ وارن گھڙين کي گھڻو انجواءِ ڪيو. سندس چوڻ هو ته منهنجي شخصيت ۾ تبديلي منهنجي گھر وارن سبب به آئي آهي ۽ گھر وارن به مونکي گھڻو اعتماد ڏنو آهي، منهنجي گھر وارا منهنجي ۽ ياسر جي رشتي بابت سڀ ڪجهه ڄاڻين ٿا، ايتري تائين جو منهنجو پيءُ ياسر کي مون کان وڌيڪ پسند ڪندو آهي.